《消暑集梓材处分得到字兼次洛翘西郊送春诗韵》
清代·许传霈

长夏官衙如水清，鼠雀牙角息纷闹。明镜高悬曰敏公，疑罪轻纷在耄悼。

偶时局促陋辕驹，拾级高楼齐登眺。笔走龙蛇赵吴兴，卷抹丹青文待诏。

此眼青白本无常，四面青山为倾倒。秋到池莲开益多，朵朵争似何郎皃。

作为歌章写素怀，微细含毫妙惟肖。何处古寺晚打钟，池上风翻隐约报。

报道座客不须邀，宾皆主兮庐自造。消暑却能消我忧，甘澍叠沛新感召。

祷雨喜雨歌莫停，黄绢幼妇词绝妙。赏雨茅屋在此间，雨后微风趁夕照。

狼藉杯盘浑不知，恍若南阳快坐啸。炙莲为馔岂在多，雪藕为丝许胜少。

乐此佳肴许久长，兰臭连番画缭绕。惯闻健足策杖游，雁宕天台先引导。

他年游屐假谢公，一洗俗尘涤浮躁。安能抑郁长居此，笺注鱼虫锱铢较。

摘名山句充锦囊，汲越溪水煎茶灶。广寒宫阙自清凉，手拈奇花口微笑。

不然蹇驴深林深，短檐不碍方山帽。耕夫织妇清率真，灾祲无待民控告。

仙境尘寰两不殊，今夜梦魂应飞到。父母斯民何为哉，箫鼓来朝赛社庙。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。